stanford-oval/wikipedia huggingface dataset:
จักรพรรดิซ่งเหรินจง

ซ่งเหรินจง (จีน: 宋仁宗; พินอิน: Sòng Rénzōng; 30 พฤษภาคม ค.ศ. 1010 – 30 เมษายน ค.ศ. 1063 หรือ 14 เมษายน ค.ศ. 1010 [ปีต้าจงเสียงฝู (大中祥符) ที่ 3] – 29 มีนาคม ค.ศ. 1063 [ปีเจียโย่ว (嘉祐) ที่ 8] ตามปฏิทินจีน) ชื่อตัวว่า จ้าว เจิน (จีนตัวย่อ: 赵祯; จีนตัวเต็ม: 趙禎; พินอิน: Zhào Zhēn) เป็นจักรพรรดิองค์ที่ 4 ของราชวงศ์ซ่ง (宋朝) แห่งจักรวรรดิจีน และเมื่อแบ่งราชวงศ์ซ่งออกเป็นสมัยเหนือกับสมัยใต้ นับเป็นจักรพรรดิองค์ที่ 4 ของราชวงศ์ซ่งเหนือ (北宋朝) เสวยราชย์ราว 41 ปีตั้งแต่ ค.ศ. 1022 จนสิ้นพระชนม์ใน ค.ศ. 1063 นับเป็นจักรพรรดิราชวงศ์ซ่งที่อยู่ในราชสมบัตินานที่สุด
จ้าว เจิน เป็นโอรสองค์ที่ 4 ของจ้าว เหิง (趙恆) ผู้ขึ้นครองราชย์เป็นจักรพรรดิซ่งเจินจง (宋真宗) กับนางหลี่ (李氏) ผู้ซึ่งเมื่อเสียชีวิตแล้วได้รับการสถาปนาขึ้นเป็นพระราชชนนีพันปีหลวง ฐานันดรศักดิ์ว่า "จางอี้หฺวังไท่โฮ่ว" (章懿皇太后) จ้าว เจิน เดิมชื่อ "จ้าว โช่วอี้" (趙受益) แต่มีราชโองการใน ค.ศ. 1018 ให้เปลี่ยนเป็นจ้าว เจิน
เอกสาร ซ่งฉื่อ (宋史) บันทึกว่า จ้าว เจิน เป็นจักรพรรดิที่เปี่ยมเมตตา อ่อนน้อมถ่อมตน มีความอดทนสูง และน้อยครั้งที่จะแสดงอารมณ์ออกมา ร่ำลือกันว่า คืนหนึ่ง จ้าว เจิน อยากเสวยเนื้อแกะ มหาดเล็กจึงจะไปสั่งให้วิเสทปรุงมาถวาย แต่จ้าว เจิน สั่งให้ไม่ต้องไป และยอมทนหิวแทน จ้าว เจิน ยังสั่งให้ข้าราชการระมัดระวังในการลงโทษประหาร ครั้งหนึ่ง รับสั่งว่า "แค่ด่าใครให้ไปตายเรายังไม่เคยทำ แล้วเราจะกล้าลงโทษตายโดยมิชอบได้อย่างไร"
รัชกาลของจ้าว เจิน เป็นจุดรุ่งเรืองสุดในด้านอำนาจและอิทธิพลของราชวงศ์ซ่ง วัฒนธรรมของราชวงศ์ซ่ง โดยเฉพาะด้านวรรณกรรม ก็เริ่มเฟื่องฟูในยุคนี้ กวีปราชญ์ราชบัณฑิตชื่อดังในประวัติศาสตร์จีนหลายคนก็มีชีวิตหรือเริ่มสร้างสรรค์ผลงานในรัชกาลนี้ ในจำนวนนี้มีฟ่าน จ้งยาน (范仲淹), เหมย์ เหยาเฉิน (梅堯臣), และโอวหยาง ซิว (歐陽脩) เป็นอาทิ ครั้นปีเจียโย่วที่ 2 มีการสอบขุนนาง หลายคนที่สอบผ่านในครั้งนี้ในอนาคตจะได้เป็นบุคคลสำคัญชื่อก้องโลก เช่น เจิง ก่ง (曾鞏), ซู เจ๋อ (苏辙), ซู ชื่อ (蘇軾), และซู ซฺวิน (苏洵)
อย่างไรก็ดี รัชกาลนี้กลับเป็นจุดเริ่มต้นแห่งความเสื่อมสลายของราชวงศ์อันจะส่งผลต่อเนื่องไปกว่า 150 ปีข้างหน้า ปัจจัยสำคัญก็คือนโยบายต่างประเทศ เพราะแต่เดิมมา ราชวงศ์ซ่งเน้นสร้างความสงบสุขมากกว่าสร้างสงครามกับต่างชาติ จึงส่งเสริมกิจการพลเรือนมากกว่าทหาร ทำให้การทหารอ่อนแอ รัฐเพื่อนบ้านอย่างราชวงศ์เซี่ยตะวันตก (西夏) ของชาวตั่งเซี่ยง (党項; Tangut) จึงฉวยโอกาสรุกรานตามชายแดน ครั้นจ้าว เจิน ขึ้นสู่ราชสมบัติ ก็ให้ปรับปรุงการทหารให้เข้มแข็ง แต่ก็ยอมจ่ายเงินมหาศาลเพื่อผูกมิตรกับรัฐศัตรูของราชวงศ์เซี่ยอย่างราชวงศ์เหลียว (遼朝) ของชาวชี่ตัน (契丹; Khitan) ด้วยหวังว่า จะช่วยประกันความปลอดภัยของราชวงศ์ซ่ง แต่นโยบายเช่นนี้ต้องอาศัยเงินจำนวนมาก จึงมีการขึ้นภาษีอย่างหนัก เป็นเหตุให้ชาวบ้านรากหญ้าตกทุกข์ได้ยากเนือง ๆ นำไปสู่การลุกฮือและก่อกบฏทั่วแว่นแคว้น ส่งผลให้อำนาจปกครองของรัฐเสื่อมทรามลง
ใน ค.ศ. 1063 จ้าว เจิน ประชวรสิ้นพระชนม์ และไร้โอรสสืบบัลลังก์ จึงมีการยกจ้าว ฉู่ (趙曙) ผู้เป็นพระญาติ ขึ้นเป็นจักรพรรดิซ่งอิงจง (宋英宗) สืบราชวงศ์ต่อไป
ครอบครัว

บิดา: จ้าว เหิง (趙恆; ค.ศ. 968–1022), ขึ้นครองราชย์เป็นจักรพรรดิซ่งเจินจง (宋真宗)
มารดา: นางหลี่ (李氏; ค.ศ. 987–1032), เสียชีวิตแล้วได้รับการสถาปนาขึ้นเป็นพระราชชนนีพันปีหลวง ฐานันดรศักดิ์ว่า "จางอี้หฺวังไท่โฮ่ว" (章懿皇太后)
กัว ชิงอู้ (郭清悟; ค.ศ. 1012–1035), ได้เป็นชายา ฐานันดรศักดิ์ว่า "จิ้งเฟย์" (淨妃)
จักรพรรดินีฉือเซิ่งกวงเสวียน สกุลเฉา (曹氏; ค.ศ. 1016–1079)
นางจาง (張氏; ค.ศ. 1024–1054), สิ้นชีวิตแล้วได้รับการสถาปนาขึ้นเป็นมเหสี ฐานันดรศักดิ์ว่า "เวินเฉิงหฺวังโฮ่ว" (溫成皇后)
บุตรหญิงไม่ทราบนาม (ค.ศ. 1040–1042), ได้เป็นองค์หญิง ฐานันดรศักดิ์ว่า "จฺวังชุ่นตี้จี" (莊順帝姬)
บุตรหญิงไม่ทราบนาม (ค.ศ. 1042–1043), ได้เป็นองค์หญิง ฐานันดรศักดิ์ว่า "จฺวังฉีตี้จี" (莊齊帝姬)
บุตรหญิงไม่ทราบนาม (ค.ศ. 1044–1045), ได้เป็นองค์หญิง ฐานันดรศักดิ์ว่า "จฺวังเชิ่นตี้จี" (莊慎帝姬)
นางเหมียว (苗氏; ค.ศ. 1017–1086), ได้เป็นชายา ฐานันดรศักดิ์ว่า "เจาเจี๋ยกุ้ยเฟย์" (昭節貴妃)
บุตรหญิง (ค.ศ. 1038–1071), ได้เป็นองค์หญิง ฐานันดรศักดิ์ว่า "จฺวังเซี่ยวตี้จี" (莊孝帝姬)
จ้าว ซิน (趙昕; ค.ศ. 1039–1041), ได้เป็นองค์ชาย ฐานันดรศักดิ์ว่า "ยงหวัง" (雍王)
นางโจว (周氏; ค.ศ. 1022–1114), ได้เป็นชายา ฐานันดรศักดิ์ว่า "เจาชูกุ้ยเฟย์" (昭淑貴妃)
บุตรหญิงไม่ทราบนาม (ค.ศ. 1058–1142), ได้เป็นองค์หญิง ฐานันดรศักดิ์ว่า "หลิงเต๋อตี้จี" (令德帝姬)
บุตรหญิงไม่ทราบนาม (ตาย ค.ศ. 1112), ได้เป็นองค์หญิง ฐานันดรศักดิ์ว่า "อี้มู่ตี้จี" (懿穆帝姬)
นางจาง (張氏), ได้เป็นชายา ฐานันดรศักดิ์ว่า "เจาอี้กุ้ยเฟย์" (昭懿貴妃)
นางต่ง (董氏; ตาย ค.ศ. 1062), ได้เป็นชายา ฐานันดรศักดิ์ว่า "ชูเฟย์" (淑妃)
บุตรหญิงไม่ทราบนาม (ค.ศ. 1059–1067), ได้เป็นองค์หญิง ฐานันดรศักดิ์ว่า "จฺวังฉีตี้จี" (莊齊帝姬)
บุตรหญิงไม่ทราบนาม (ค.ศ. 1059–1083), ได้เป็นองค์หญิง ฐานันดรศักดิ์ว่า "เสียนอี้ตี้จี" (賢懿帝姬)
บุตรหญิงไม่ทราบนาม (เกิด ค.ศ. 1061), ได้เป็นองค์หญิง ฐานันดรศักดิ์ว่า "จฺวังหย่านตี้จี" (莊儼帝姬)
นางอฺวี๋ (兪氏; ตาย ค.ศ. 1064), ได้เป็นชายา ฐานันดรศักดิ์ว่า "เต๋อเฟย์" (德妃)
จ้าว ฝ่าง (趙昉; เกิด ค.ศ. 1037), ได้เป็นองค์ชาย ฐานันดรศักดิ์ว่า "หยางหวัง" (楊王)
บุตรหญิงไม่ทราบนาม (ตาย ค.ศ. 1042), ได้เป็นองค์หญิง ฐานันดรศักดิ์ว่า "จฺวังเหอตี้จี" (莊和帝姬)
นางหยาง (楊氏; ค.ศ. 1019–1073), ได้เป็นชายา ฐานันดรศักดิ์ว่า "เต๋อเฟย์" (德妃)
บุตรหญิงไม่ทราบนาม (เกิด ค.ศ. 1042), ได้เป็นองค์หญิง ฐานันดรศักดิ์ว่า "จฺวังเซฺวียนตี้จี" (莊宣帝姬)
นางเฝิง (馮氏), ได้เป็นชายา ฐานันดรศักดิ์ว่า "เสียนเฟย์" (賢妃)
บุตรหญิงไม่ทราบนาม (ค.ศ. 1042–1043), ได้เป็นองค์หญิง ฐานันดรศักดิ์ว่า "จฺวังสี่ตี้จี" (莊禧帝姬)
บุตรหญิงไม่ทราบนาม (ตาย ค.ศ. 1044), ได้เป็นองค์หญิง ฐานันดรศักดิ์ว่า "จฺวังอี๋ตี้จี" (莊夷帝姬)
นางจู (朱氏), ได้เป็นชายา ฐานันดรศักดิ์ว่า "ไฉเหริน" (才人)
จ้าว ซี (趙曦; ค.ศ. 1041–1043), ได้เป็นองค์ชาย ฐานันดรศักดิ์ว่า "จิงหวัง" (荊王)
หมู่พระที่นั่งจักรีมหาปราสาท

| หมู่พระที่นั่งจักรีมหาปราสาท |
| --- | --- |
พระที่นั่งจักรีมหาปราสาท
ข้อมูลทั่วไป
ประเภท: หมู่พระที่นั่งภายในพระบรมมหาราชวัง
เมือง: เขตพระนคร กรุงเทพมหานคร
ประเทศ: ประเทศไทย
เริ่มสร้าง: พ.ศ. 2412
ผู้สร้าง: พระบาทสมเด็จพระจุลจอมเกล้าเจ้าอยู่หัว


 โบราณสถานที่ขึ้นทะเบียนโดยกรมศิลปากร
เป็นส่วนหนึ่งของ: พระบรมมหาราชวัง
เลขอ้างอิง: 0005574
 
 
 
หมู่พระที่นั่งจักรีมหาปราสาท เป็นหมู่พระที่นั่งที่อยู่ระหว่างพระมหามณเฑียรกับหมู่พระมหาปราสาทภายในพระบรมมหาราชวัง ทอดตัวจากทิศเหนือไปทิศใต้ ตั้งอยู่ในเขตพระราชฐานชั้นกลางและเขตพระราชฐานชั้นใน สร้างขึ้นในรัชสมัยพระบาทสมเด็จพระจุลจอมเกล้าเจ้าอยู่หัวเพื่อใช้เป็นสถานที่ออกว่าราชการและเป็นที่ประทับส่วนพระองค์ เดิมประกอบด้วยหมู่พระที่นั่ง 11 องค์ แต่เนื่องจากพระที่นั่งบางองค์ทรุดโทรมจนยากต่อการบูรณะจึงได้ทำการรื้อลง
ปัจจุบัน หมู่พระที่นั่งจักรีมหาปราสาทประกอบด้วยพระที่นั่ง 5 องค์ ได้แก่ พระที่นั่งจักรีมหาปราสาท เป็นพระที่นั่งองค์เดียวในหมู่พระที่นั่งจักรีมหาปราสาทที่สร้างขึ้นในรัชกาลที่ 5 พระที่นั่งมูลสถานบรมอาสน์ พระที่นั่งสมมติเทวราชอุปบัติ พระที่นั่งบรมราชสถิตยมโหฬาร และพระที่นั่งเทวารัณยสถาน เป็นพระที่นั่งที่รื้อลงและสร้างขึ้นใหม่ในรัชสมัยพระบาทสมเด็จพระมหาภูมิพลอดุลยเดชมหาราช บรมนาถบพิตร
ประวัติ

หมู่พระที่นั่งจักรีมหาปราสาทตั้งอยู่ระหว่างหมู่พระมหามณเฑียรกับหมู่พระมหาปราสาท ตั้งอยู่ในเขตพระราชฐานชั้นในและชั้นกลาง สร้างขึ้นในรัชสมัยพระบาทสมเด็จพระจุลจอมเกล้าเจ้าอยู่หัว เมื่อแรกเริ่มนั้นพระองค์โปรดเกล้าฯ ให้สร้างหมู่พระที่นั่งขึ้นในบริเวณพระตำหนักที่พระองค์เสด็จพระราชสมภพและเป็นที่ประทับเดิมของพระองค์ หมู่พระที่นั่งนี้เริ่มสร้างเมื่อ พ.ศ. 2412 ประกอบด้วยหมู่พระที่นั่ง 4 องค์ ได้แก่
พระที่นั่งมูลสถานบรมอาสน์ (ห้องโต๊ะ) เป็นพระที่นั่งที่สร้างต่อเนื่องกับท้องพระโรงกลางพระที่นั่งจักรีมหาปราสาท ด้านตะวันออก ใช้เป็นห้องสำหรับพระราชทานเลี้ยง
พระที่นั่งสมมติเทวราชอุปบัติ (ห้องทอง) เป็นพระที่นั่งที่สร้างต่อเนื่องกับท้องพระโรงกลางพระที่นั่งจักรีมหาปราสาท ด้านตะวันออก เดิมใช้เป็นที่เสด็จออกขุนนาง และประชุมร่วมกับคณะที่ปรึกษาราชการแผ่นดิน และเป็นสถานที่ทรงประกาศพระบรมราชโองการการเลิกทาส พระบาทสมเด็จพระจุลจอมเกล้าเจ้าอยู่หัวทรงมีพระราชดำริให้สร้างพระที่นั่งนี้ ตรงบริเวณที่เป็นพระตำหนักชั้นเดียวที่ทรงเสด็จพระราชสมภพ
พระที่นั่งดำรงสวัสดิ์อนัญวงศ์ (ห้องผักกาด) เป็นห้องเครื่องลายคราม (ถูกรื้อลงแล้ว)
พระที่นั่งนิพัทธพงศ์ถาวรวิจิตร (ห้องพระภูษา) (ถูกรื้อลงแล้ว)
ในระหว่างนั้น พระองค์โปรดเกล้าฯ ให้สร้างพระราชมณเฑียรขึ้นทางทิศใต้ของหมู่พระที่นั่งเดิมอีก 6 พระที่นั่ง โดยเริ่มสร้างเมื่อ พ.ศ. 2413 ประกอบด้วย
พระที่นั่งบรมราชสถิตยมโหฬาร เป็นพระราชมณเฑียรที่ประทับของพระบาทสมเด็จพระจุลจอมเกล้าเจ้าอยู่หัว ประกอบด้วย ห้องน้ำเงิน ห้องเหลือง และห้องเขียว นอกจากนี้ ยังเคยใช้เป็นที่เสด็จออกรับแขกเมืองด้วย
พระที่นั่งอมรพิมานมณี เป็นพระวิมานที่บรรทมของพระบาทสมเด็จพระจุลจอมเกล้าเจ้าอยู่หัว (ถูกรื้อลงแล้ว)
พระที่นั่งสุทธาศรีอภิรมย์ เป็นห้องพระบรรทมของสมเด็จพระศรีพัชรินทราบรมราชินีนาถ พระบรมราชชนนี (ถูกรื้อลงแล้ว)
พระที่นั่งบรรณาคมสรนี เป็นห้องทรงพระอักษร (ถูกรื้อลงแล้ว)
พระที่นั่งราชปรีดีราชวโรทัย เป็นห้องพักผ่อนพระราชอิริยาบถ (ถูกรื้อลงแล้ว)
พระที่นั่งเทพดนัยนันทยากร เป็นห้องบรรทมสมเด็จพระราชโอรสธิดาบางพระองค์ (ถูกรื้อลงแล้ว)
โดยเพิ่มขึ้นมาอีก1องค์คือ
พระที่นั่งเทวรารัณยสถาน เป็นสวนป่า
พระที่นั่งทั้ง 10 องค์ ก่อสร้างเสร็จเมื่อ พ.ศ. 2416 โดยมีรูปแบบสถาปัตยกรรมแบบยุโรปทั้งสิ้น หลังจากนั้น เมื่อพระองค์เสด็จกลับจากการประพาสสิงคโปร์ พระองค์โปรดเกล้าฯ ให้สร้างพระที่นั่งจักรีมหาปราสาทขึ้นทางด้านทิศเหนือของหมู่พระที่นั่งเดิม โดยเริ่มก่อสร้างเมื่อ พ.ศ. 2419 และเฉลิมพระราชมนเฑียรใน พ.ศ. 2425 ดังนั้น พระที่นั่งภายในหมู่พระที่นั่งจักรีมหาปราสาทในรัชสมัยพระบาทสมเด็จพระจุลจอมเกล้าเจ้าอยู่หัวจึงประกอบด้วยพระที่นั่ง 11 องค์
ปัจจุบัน พระที่นั่งในหมู่พระที่นั่งจักรีมหาปราสาทอยู่ในสภาพที่ชำรุดจนเกินกว่าการบูรณะได้จึงมีการรื้อพระที่นั่งลงหลายองค์ อย่างไรก็ตาม พระบาทสมเด็จพระบรมชนกกาธิเบศ มหาภูมิพลอดุลยเดชมหาราชบรมนาถบพิตรโปรดเกล้าฯ ให้สร้างพระที่นั่งขึ้นใหม่บนสถานที่เดิม 4 องค์ ได้แก่ พระที่นั่งมูลสถานบรมอาสน์ พระที่นั่งสมมติเทวราชอุปบัติ พระที่นั่งบรมราชสถิตยมโหฬาร และพระที่นั่งเทวารัณยสถาน
แผนผังพระที่นั่งในสมัยรัชกาลที่5

แผนผังหมู่พระที่นั่งจักรีมหาปราสาท ในสมัยรัชกาลที่ 5
ท้องพระโรงหน้า
ท้องพระโรงกลาง
ท้องพระโรงหลัง
มุขกระสันตะวันออก
ห้องไปรเวท
มุขกระสันตะวันตก
ออฟฟิสหลวง
อ่างแก้ว
พระที่นั่งมูลสถานบรมอาสน์ ( ห้องโต๊ะ )
พระที่นั่งสมมติเทวราชอุปบัติ ( ห้องทอง )
พระที่นั่งดำรงสวัสดิอนัญวงศ์ ( ห้องผักกาด )
พระที่นั่งพิพัฒน์พงศ์ถาวรวิจิตร ( ห้องพระภูษา )
พระเฉลียง
ห้องน้ำเงิน
ห้องเหลือง
ห้องเขียว
พระที่นั่งอมรพิมานมณี
พระที่นั่งสุทธาศรีอภิรมย์
พระที่นั่งบรรณาคมสรณี
พระที่นั่งราชปรีดีวโรทัย
พระที่นั่งเทพดนัยนันทยากร
สวนสวรรค์
พระบรมอัฐิบนพระวิมาน

พระวิมานองค์กลาง
พระบาทสมเด็จพระจอมเกล้าเจ้าอยู่หัว
พระบาทสมเด็จพระจุลจอมเกล้าเจ้าอยู่หัว
พระบาทสมเด็จพระมงกุฎเกล้าเจ้าอยู่หัว
พระบาทสมเด็จพระปกเกล้าเจ้าอยู่หัว
พระบาทสมเด็จพระปรเมนทรมหาอานันทมหิดล พระอัฐมรามาธิบดินทร
พระบาทสมเด็จพระบรมชนกาธิเบศรมหาภูมิพลอดุลยเดชมหาราช บรมนาถบพิตร
สมเด็จพระเทพศิรินทราบรมราชินี
สมเด็จพระศรีพัชรินทราบรมราชินีนาถ พระบรมราชชนนีพันปีหลวง
สมเด็จพระศรีสวรินทิราบรมราชเทวี พระพันวัสสาอัยยิกาเจ้า
สมเด็จพระนางเจ้ารำไพพรรณี พระบรมราชินี
สมเด็จพระมหิตลาธิเบศร อดุลยเดชวิกรม พระบรมราชชนก
สมเด็จพระศรีนครินทราบรมราชชนนี
สมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี
สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์
พระวิมานตะวันตก
สมเด็จพระนางเจ้าโสมนัสวัฒนาวดี
สมเด็จพระนางเจ้าสุนันทากุมารีรัตน์ พระบรมราชเทวี
สมเด็จพระปิตุจฉาเจ้าสุขุมาลมารศรี พระอัครราชเทวี
สมเด็จพระบรมโอรสาธิราช เจ้าฟ้ามหาวชิรุณหิศ สยามมกุฎราชกุมาร
สมเด็จพระเจ้าบรมวงศ์เธอ เจ้าฟ้าสุทธาทิพยรัตน์กรมหลวงศรีรัตนโกสินทร
สมเด็จพระเจ้าบรมวงศ์เธอ เจ้าฟ้าบริพัตรสุขุมพันธุ์ กรมพระนครสวรรค์วรพินิต
สมเด็จพระเจ้าบรมวงศ์เธอ เจ้าฟ้าพาหุรัดมณีมัย กรมพระเทพนารีรัตน์
สมเด็จพระเจ้าบรมวงศ์เธอ เจ้าฟ้าตรีเพชรุตม์ธำรง
สมเด็จพระเจ้าบรมวงศ์เธอเจ้าฟ้าจักรพงษ์ภูวนาถ กรมหลวงพิษณุโลกประชานาถ
สมเด็จพระเจ้าบรมวงศ์เธอ เจ้าฟ้าศิริราชกกุธภัณฑ์
สมเด็จพระอนุชาธิราช เจ้าฟ้าอัษฎางค์เดชาวุธ กรมหลวงนครราชสีมา
สมเด็จพระเจ้าบรมวงศ์เธอ เจ้าฟ้าจุฑาธุชธราดิลก กรมขุนเพ็ชรบูรณ์อินทราไชย
สมเด็จพระเจ้าบรมวงศ์เธอ เจ้าฟ้าอิศริยาลงกรณ์
สมเด็จพระเจ้าบรมวงศ์เธอ เจ้าฟ้าวิจิตรจิรประภา อดุลยาดิเรกรัตน ขัตติยราชกุมารี
สมเด็จพระเจ้าบรมวงศ์เธอ เจ้าฟ้าสมมติวงศ์วโรทัย กรมขุนศรีธรรมราชธำรงฤทธิ์
สมเด็จพระราชปิตุจฉา เจ้าฟ้าวไลยอลงกรณ์ กรมหลวงเพชรบุรีราชสิรินธร
สมเด็จพระเจ้าบรมวงศ์เธอ เจ้าฟ้าศิราภรณ์โสภณ พิมลรัตนวดี
สมเด็จพระเจ้าบรมวงศ์เธอ เจ้าฟ้ากรรณาภรณ์เพชรรัตน์ โสภางคทัศนียลักษณ์ อัครวรราชกุมารี
สมเด็จพระราชปิตุลาบรมพงศาภิมุข เจ้าฟ้าภาณุรังษีสว่างวงศ์ กรมพระยาภาณุพันธุวงศ์วรเดช
สมเด็จพระเจ้าบรมวงศ์เธอ เจ้าฟ้าจาตุรนต์รัศมี กรมพระจักรพรรดิพงษ์
สมเด็จพระเจ้าบรมวงศ์เธอ เจ้าฟ้ากรมพระยานริศรานุวัดติวงศ์
สมเด็จพระเจ้าบรมวงศ์เธอ พระองค์เจ้าละม่อม กรมพระยาสุดารัตนราชประยูร
พระวิมาดาเธอ พระองค์เจ้าสายสวลีภิรมย์ กรมพระสุทธาสินีนาฏ ปิยมหาราชปดิวรัดา
พระอรรคชายาเธอ พระองค์เจ้าอุบลรัตนนารีนาค กรมขุนอรรควรราชกัลยา
พระอรรคชายาเธอ พระองค์เจ้าเสาวภาคย์นารีรัตน์
พระที่นั่งในหมู่พระที่นั่งจักรีมหาปราสาท > พระที่นั่งจักรีมหาปราสาท

พระที่นั่งจักรีมหาปราสาท เป็นพระที่นั่งที่สร้างขึ้นโดยพระบาทสมเด็จพระจุลจอมเกล้าเจ้าอยู่หัว เพื่อใช้เป็นท้องพระโรง มีลักษณะเป็นพระที่นั่งยอดปราสาท 3 องค์เชื่อมต่อกันด้วยมุขกระสันตลอดทั้งแนว เดิมพระบาทสมเด็จพระจุลจอมเกล้าเจ้าอยู่หัวโปรดเกล้าฯ ให้สร้างพระที่นั่งองค์นี้ในรูปแบบตะวันตก แต่สมเด็จเจ้าพระยาบรมมหาศรีสุริยวงศ์ (ช่วง บุนนาค) กราบบังคมทูลขอให้สร้างเป็นยอดปราสาท ดังนั้น รูปแบบพระที่นั่งองค์นี้จึงมีสถาปัตยกรรมไทยผสมผสานสถาปัตยกรรมแบบตะวันตก
พระที่นั่งในหมู่พระที่นั่งจักรีมหาปราสาท > พระที่นั่งมูลสถานบรมอาสน์

พระที่นั่งมูลสถานบรมอาสน์ เดิมเป็นพระที่นั่งที่สร้างขึ้นโดยพระบาทสมเด็จพระจุลจอมเกล้าเจ้าอยู่หัว พระองค์มีพระราชดำริว่าสถานที่แห่งนี้เป็นที่ที่พระองค์เสด็จพระราชสมภพและเป็นที่ประทับเดิมของพระองค์ จึงโปรดเกล้าฯ ให้สร้างพระที่นั่งขึ้นบริเวณนี้ 2 องค์ ได้แก่ พระที่นั่งสมมติเทวราชอุปบัติและพระที่นั่งมูลสถานบรมอาสน์ โดยพระที่นั่งมูลสถานบรมอาสน์เป็นห้องโต๊ะใช้จัดเลี้ยง
ปัจจุบัน พระที่นั่งมูลสถานบรมอาสน์องค์เดิมอยู่ในสภาพทรุดโทรมจนเกินกว่าจะบูรณะได้ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร จึงโปรดเกล้าฯ ให้รื้อพระที่นั่งองค์เก่าลงและสร้างพระที่นั่งองค์ใหม่ขึ้นแทนบนพื้นที่เดิมของพระที่นั่งมูลสถานบรมอาสน์และพระที่นั่งนิพัทธพงศ์ถาวรวิจิตร เพื่อใช้เป็นห้องพระราชทานเลี้ยง
พระที่นั่งในหมู่พระที่นั่งจักรีมหาปราสาท > พระที่นั่งสมมติเทวราชอุปบัติ

พระที่นั่งสมมติเทวราชอุปบัติ เป็นพระที่นั่ง 1 ใน 2 องค์ที่พระบาทสมเด็จพระจุลจอมเกล้าเจ้าอยู่หัวโปรดเกล้าฯ ให้สร้างขึ้นบนพื้นที่ซึ่งพระองค์เสด็จพระราชสมภพและเป็นที่ประทับเดิมของพระองค์ โดยนามของพระที่นั่งสมมติเทวราชอุปบัติมีความหมายว่า เป็นที่พระมหากษัตริย์เสด็จพระราชสมภพ พระที่นั่งสมมติเทวราชอุปบัติเป็นสถานที่ซึ่งพระบาทสมเด็จพระจุลจอมเกล้าเจ้าอยู่หัวทรงประกาศจะให้มีการเลิกทาสท่ามกลางที่ประชุมคณะที่ปรึกษาราชการแผ่นดินเมื่อวันที่ 12 กรกฎาคม พ.ศ. 2417
พระที่นั่งสมมติเทวราชอุปบัติองค์เดิมอยู่ในสภาพทรุดโทรมจนเกินกว่าจะบูรณะได้ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร จึงโปรดเกล้าฯ ให้รื้อพระที่นั่งองค์เก่าลงและสร้างพระที่นั่งองค์ใหม่ขึ้นแทนบนพื้นที่เดิมของพระที่นั่งสมมติเทวราชอุปบัติและพระที่นั่งดำรงสวัสดิ์อนัญวงศ์ เพื่อใช้เป็นห้องพระราชทานเลี้ยง
พระที่นั่งในหมู่พระที่นั่งจักรีมหาปราสาท > พระที่นั่งบรมราชสถิตยมโหฬาร

พระที่นั่งบรมราชสถิตยมโหฬาร เป็นพระที่นั่งที่ตั้งอยู่ในเขตพระราชฐานชั้นใน เดิมเป็นพระที่นั่งที่สร้างขึ้นโดยพระบาทสมเด็จพระจุลจอมเกล้าเจ้าอยู่หัวหลังจากเสด็จประพาสสิงคโปร์และชวา มีมุขหน้าต่อกับพระที่นั่งมูลสถานบรมอาสน์และพระที่นั่งสมมติเทวราชอุปบัติ
พระที่นั่งบรมราชสถิตยมโหฬารองค์เดิมอยู่ในสภาพทรุดโทรมจนเกินกว่าจะบูรณะได้ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร จึงโปรดเกล้าฯ ให้รื้อพระที่นั่งองค์เก่าลงและสร้างพระที่นั่งองค์ใหม่ขึ้นแทน เพื่อใช้เป็นสถานที่จัดงานพระราชทานเลี้ยงต้อนรับแขกเมือง
พระที่นั่งในหมู่พระที่นั่งจักรีมหาปราสาท > พระที่นั่งเทวารัณยสถาน

พระที่นั่งเทวารัณยสถาน เป็นพระที่นั่งทรงปราสาทมีลักษณะคล้ายพระที่นั่งอาภรณ์ภิโมกข์ปราสาท สร้างขึ้นบนพระที่นั่งบรมราชสถิตยมโหฬาร ตั้งอยู่ติดต่อกับท้องพระโรงใหญ่อันเป็นที่จัดเลี้ยง นามพระที่นั่ง "เทวารัณยสถาน" หมายถึง สถานอันเป็นสวนป่าของเทวดา เป็นนามอนุสรณ์ถึง "สวนสวรรค์" ซึ่งเป็นสวนยกพื้นในหมู่พระที่นั่งจักรีมหาปราสาท ซึ่งสวนดังกล่าวทรุดโทรมและถูกรื้อลงตั้งแต่แรกรื้อพระที่นั่งบรมราชสถิตยมโหฬารองค์เดิม
พระที่นั่งในหมู่พระที่นั่งจักรีมหาปราสาท > เหตุผลที่ทำให้มีการรื้อพระที่นั่งลง

พระที่นั่งเหล่านี้ได้ถูกรื้อลงแล้วเนื่องจากมีความชำรุดความทรุดโทรม พบว่าเสาของพระที่นั่งแตกและโป่งออกทางด้านข้าง ปูนก่ออิฐหมดความแข็งแรงเพราะว่าน้ำหนักขององค์พระที่นั่งมีมาก เสาแข็งแรงเพียงพอที่จะรับน้ำหนักส่วนบนได้ และพื้นชั้นบนทรุด ผนังแตกร้าว และอาจจะพังลงมาได้โดยง่าย   อนึ่งเมื่อสมัยอดีตบรรดาพระที่นั่งและตำหนักต่าง ๆ ในเขตพระราชฐานชั้นใน สร้างขึ้นอย่างแออัดเพื่อให้เพียงพอกับพระบรมวงศานุวงศ์ฝ่ายใน และข้าบาทบริจาในองค์สมเด็จมหากษัตริยาธิราชเจ้า ในสมัยก่อนซึ่งมีอยู่มาก แต่เมื่อมาถึงในปัจจุบันหมดความจำเป็นที่จะต้องมีที่ประทับสำหรับฝ่ายในมาก เช่นในสมัยก่อนแล้ว ประกอบกับทั้ง พระที่นั่งหรือตำหนัก และอาคาร ต่าง ๆ  ในเขตพระราชฐานชั้นในก็ชำรุดทรุดโทรมลงมาก บางอาคารก็ใกล้จะพังลงมา ถ้าจะซ่อมให้คงดีตามสภาพเดิมก็ย่อมเป็นการสิ้นเปลืองและไม่เกิดประโยชน์อัน ใด สำนักพระราชวังจึงนำความกราบบังคมทูลพระกรุณาขอพระราชทานพระบรมราชานุญาต รื้อ เมื่อได้รับพระราชทานพระบรมราชานุญาตแล้วจึงดำเนินการรื้อลงในเดือน สิงหาคม พ.ศ. 2501
หมู่พระที่นั่งจักรีมหาปราสาทในยามค่ำคืน
พระที่นั่งจักรีมหาปราสาท
พ.ศ. 2544

สำหรับความหมายอื่น ดูที่ '01
วินาศกรรม 11 กันยายนเป็นเหตุการณ์ที่เป็นนิยามของ พ.ศ. 2544
| --- | --- |
ศตวรรษ::  20  21  22
ปี::  2541  2542  2543  2544  2545  2546  2547
| --- | --- |
ปฏิทินสุริยคติไทย: 2544
ปฏิทินกริกอเรียน: 2001 MMI
Ab urbe condita: 2754
ปฏิทินอาร์มีเนีย: 1450 ԹՎ ՌՆԾ
ปฏิทินอัสซีเรีย: 6751
ปฏิทินบาไฮ: 157–158
ปฏิทินศกบาหลี: 1922–1923
ปฏิทินเบงกอล: 1407–1408
ปฏิทินเบอร์เบอร์: 2951
ปีในรัชกาลอังกฤษ: 49 Eliz. 2 – 50 Eliz. 2
พุทธศักราช: 2545
ปฏิทินพม่า: 1363
ปฏิทินไบแซนไทน์: 7509–7510
ปฏิทินจีน: 庚辰年 (มะโรงธาตุโลหะ) 4698 หรือ 4491     — ถึง — 辛巳年 (มะเส็งธาตุโลหะ) 4699 หรือ 4492
ปฏิทินคอปติก: 1717–1718
ปฏิทินดิสคอร์เดีย: 3167
ปฏิทินเอธิโอเปีย: 1993–1994
ปฏิทินฮีบรู: 5761–5762
ปฏิทินฮินดู: 
 - วิกรมสมวัต: 2057–2058
 - ศกสมวัต: 1922–1923
 - กลียุค: 5102–5103
ปฏิทินโฮโลซีน: 12001
ปฏิทินอิกโบ: 1001–1002
ปฏิทินอิหร่าน: 1379–1380
ปฏิทินอิสลาม: 1421–1422
ปฏิทินญี่ปุ่น: เฮเซ 13 (平成１３年)
ปฏิทินชวา: 1933–1934
ปฏิทินจูเช: 90
ปฏิทินจูเลียน: กริกอเรียนลบ 13 วัน
ปฏิทินเกาหลี: 4334
ปฏิทินหมินกั๋ว: ROC 90 民國90年
ปฏิทินนานักชาฮี: 533
ปฏิทินทิเบต: 阳金龙年 (ธาตุโลหะเพศผู้-มะโรง) 2127 หรือ 1746 หรือ 974     — ถึง — 阴金蛇年 (ธาตุโลหะเพศเมีย-มะเส็ง) 2128 หรือ 1747 หรือ 975
เวลายูนิกซ์: 978307200 – 1009843199
พุทธศักราช 2544 ตรงกับปีคริสต์ศักราช 2001 เป็นปีปกติสุรทินที่วันแรกเป็นวันจันทร์ ตามปฏิทินเกรกอเรียน และเป็น
ปีมะเส็ง ตรีศก จุลศักราช 1363 (วันที่ 16 เมษายน เป็นวันเถลิงศก)
ผู้นำประเทศไทย

พระมหากษัตริย์: พระบาทสมเด็จพระมหาภูมิพลอดุลยเดชมหาราช บรมนาถบพิตร (9 มิถุนายน พ.ศ. 2489 – 13 ตุลาคม พ.ศ. 2559)
นายกรัฐมนตรี
ชวน หลีกภัย (9 พฤศจิกายน พ.ศ. 2540 – 9 กุมภาพันธ์ พ.ศ. 2544)
ทักษิณ ชินวัตร (9 กุมภาพันธ์ พ.ศ. 2544 – 19 กันยายน พ.ศ. 2549)
เหตุการณ์ > มกราคม

1 มกราคม - ประเทศกรีซกลายเป็นประเทศที่ 12 ที่เข้าร่วมยูโรโซน
11 มกราคม – การควบรวมกิจการของเอโอแอลกับวอร์เนอร์มีเดียมีผลบังคับใช้
15 มกราคม - เปิดตัววิกิพีเดียอย่างเป็นทางการ
20 มกราคม - จอร์จ ดับเบิลยู. บุช ดำรงตำแหน่งประธานาธิบดีสหรัฐคนที่ 43
26 มกราคม - เกิดแผ่นดินไหวรุนแรงในรัฐคุชราตของประเทศอินเดีย มีผู้เสียชีวิตมากกว่า 20,000 คนและบาดเจ็บมากกว่า 166,000 คน
29 มกราคม - นักศึกษาในประเทศอินโดนีเซียก่อจลาจลบุกรัฐสภา เรียกร้องให้ประธานาธิบดี อับดุรเราะห์มาน วาฮิด ลาออกจากตำแหน่ง เนื่องจากกล่าวหาว่ามีส่วนรู้เห็นในคดีทุจริตในตำแหน่งหน้าที่
เหตุการณ์ > กุมภาพันธ์

6 กุมภาพันธ์ - เอเรียล ชารอน ชนะการเลือกตั้ง และขึ้นดำรงตำแหน่งประธานาธิบดีอิสราเอล
12 กุมภาพันธ์ - ยานเนียร์ชูเมกเกอร์ลงแตะพื้นดินดาวเคราะห์น้อยอีรอส เป็นยานอวกาศลำแรกที่ลงจอดบนดาวเคราะห์น้อย
ไม่ทราบวัน - สมเด็จพระราชินีนาถมาร์เกรเธอที่ 2 แห่งเดนมาร์ก เสด็จพระราชดำเนินเยือน ราชอาณาจักรไทย พร้อมด้วย เจ้าชายเฮนริกแห่งเดนมาร์ก พระราชสวามี
เหตุการณ์ > มีนาคม

4 มีนาคม - เกิดระเบิดพลีชีพในเมืองเนทันยา ประเทศอิสราเอล มีผู้เสียชีวิต 3 คน กลุ่มฮามาสออกมาอ้างความรับผิดชอบ
9 มีนาคม - ตาลีบันทำลายพระพุทธรูปบามิยันด้วยระเบิดไดนาไมต์
15 มีนาคม - สลัดอากาศชาวเชเชน 3 คน บุกจี้เครื่องบินรัสเซียที่บินไปกรุงมอสโก ให้ไปลงที่เมืองมะดีนะห์ ประเทศซาอุดิอาระเบีย หน่วยความมั่นคงของซาอุดิอาระเบียได้บุกยึดเครื่องบิน สังหารสลัดอากาศได้ มีผู้โดยสารเสียชีวิตด้วย
23 มีนาคม - รัสเซียบังคับให้สถานีอวกาศมีร์ ทำลายตัวเองในชั้นบรรยากาศ ชิ้นส่วนสถานีตกลงในตอนใต้ของมหาสมุทรแปซิฟิก ใกล้กับเกาะฟิจิ
เหตุการณ์ > พฤษภาคม

27 พฤษภาคม - กลุ่มอาบูไซยาฟจับตัวนักท่องเที่ยว 13 คนบนเกาะปาลาวันและอีก 3 คนบนเกาะบาสิลัน กองทัพฟิลิปปินส์เข้าช่วยเหลือ มีตัวประกันหนีมาได้ 9 คน เสียชีวิต 2 คน
เหตุการณ์ > มิถุนายน

1 มิถุนายน - การสังหารหมู่ราชวงศ์เนปาล
7 มิถุนายน - พรรคแรงงาน นำโดย โทนี แบลร์ ได้รับเลือกตั้งเป็นรัฐบาลสมัยที่ 2 ในสหราชอาณาจักร
12 มิถุนายน - กลุ่มอาบูไซยาฟเข้ายึดโรงพยาบาลในเมืองลามิงตัน เพื่อจับตัวประกัน
20 มิถุนายน - เปอร์เวซ มูชาร์ราฟ ขึ้นดำรงตำแหน่งประธานาธิบดีปากีสถาน
เหตุการณ์ > สิงหาคม

11 สิงหาคม - เหตุการณ์โคลนถล่มที่ตำบลน้ำก้อ อำเภอหล่มสัก จังหวัดเพชรบูรณ์ ทำให้มีผู้เสียชีวิต 147 คน ราษฎรกว่า 1,700 หลังคาเรือน ไร้ที่อยู่อาศัย
เหตุการณ์ > กันยายน

9 กันยายน - เกิดระเบิดพลีชีพในอัฟกานิสถาน ทำให้อาหมัด ชาห์ มาซูด ผู้นำกลุ่มพันธมิตรฝ่ายเหนือ ได้รับบาดเจ็บสาหัสและเสียชีวิต
11 กันยายน - วินาศกรรม 11 กันยายน พ.ศ. 2544: ผู้ก่อการร้ายจี้เครื่องบินโดยสาร 3 ลำ เพื่อโจมตีเวิลด์เทรดเซ็นเตอร์ อาคารแฝดในนครนิวยอร์ก และอาคารเพนทากอน ที่ตั้งกระทรวงกลาโหมสหรัฐ ในวอชิงตัน ดี.ซี. เครื่องบินลำที่ 4 ตกในรัฐเพนซิลเวเนีย มีผู้เสียชีวิตในเหตุการณ์นี้เกือบ 3,000 คน
เหตุการณ์ > ตุลาคม

1 ตุลาคม - เกิดระเบิดพลีชีพที่ประตูสภานิติบัญญัติเมืองศรีนาคา ประเทศอินเดีย มีมือปืนสองคนบุกเข้าจับตำรวจเป็นตัวประกัน ก่อนจะถูกสังหาร มีผู้เสียชีวิตทั้งหมด 40 คน
7 ตุลาคม - สงครามต่อต้านการก่อการร้าย: การรุกรานอัฟกานิสถานของสหรัฐอเมริกา เริ่มต้นขึ้นเมื่อเวลา 23.30 น. ตามเวลาประเทศไทย  ด้วยการทิ้งระเบิดโจมตีกองกำลังตาลิบันและอัลไกดาทางอากาศ
17 ตุลาคม - รีฮาแวม ซีวี รัฐมนตรีกระทรวงท่องเที่ยวอิสราเอลถูกลอบสังหารโดยมือปืนชาวปาเลสไตน์ ทั้งนี้ กลุ่มแนวร่วมประชาชนเพื่อการปลดปล่อยปาเลสไตน์ออกมาอ้างความรับผิดชอบ
23 ตุลาคม - บริษัทแอปเปิล คอมพิวเตอร์ วางจำหน่ายไอพ็อด
25 ตุลาคม
บริษัทไมโครซอฟท์วางจำหน่ายวินโดวส์เอกซ์พี
เกิดเหตุการณ์คลังเก็บวัตถุระเบิดของแผนกที่ 5 กองคลังแสง กรมสรรพาวุธทหารบก ระเบิด ที่อำเภอปากช่อง จังหวัดนครราชสีมา ทำให้มีผู้เสียชีวิต 17 คน บาดเจ็บ 90 คน
26 ตุลาคม - ประธานาธิบดี จอร์จ ดับเบิลยู. บุช ลงนามในรัฐบัญญัติความรักปิตุภูมิ
28 ตุลาคม - มือปืนสวมหน้ากาก 6 คนกราดยิงเข้าไปในโบสถ์คริสต์ในเมืองบาฮาวาลเทอร์ ประเทศปากีสถาน มีผู้เสียชีวิต 15 คน
เหตุการณ์ > พฤศจิกายน

10 พฤศจิกายน - จอห์น โฮเวิร์ด ได้รับเลือกตั้งเป็นนายกรัฐมนตรีสมัยที่ 3 ในประเทศออสเตรเลีย
13 พฤศจิกายน - การเจรจาการค้ารอบโดฮา: องค์การการค้าโลกปิดการประชุมที่ยาวนาน 4 วัน ณ เมืองโดฮา ประเทศกาตาร์
26 พฤศจิกายน - คอนดรุซ ที่มั่นสุดท้ายของตาลีบันถูกพันธมิตรฝ่ายเหนือยึดครองได้
27 พฤศจิกายน-2 ธันวาคม - การแข่งขันฟุตซอลไทเกอร์ไฟว์ส ณ สนามสิงคโปร์อินดอร์สเตเดียม สาธารณรัฐสิงคโปร์
เหตุการณ์ > ธันวาคม

2 ธันวาคม
สิ้นสุดการแข่งขันฟุตซอลไทเกอร์ไฟว์ส : ทีมที่ได้รับตำแหน่งชนะเลิศระดับคัพ ได้แก่ ทีมฟุตซอลทีมชาติสเปน ทีมที่ได้รับตำแหน่งชนะเลิศระดับเพลท ได้แก่ ทีมฟุตซอลทีมชาติอิหร่าน และทีมที่ได้รับตำแหน่งชนะเลิศระดับโบวล์ ได้แก่ ทีมฟุตซอลทีมชาติไทย
เกิดระเบิดพลีชีพรถประจำทางที่เมืองไฮฟา ประเทศอิสราเอล มีผู้เสียชีวิต 15 คน กลุ่มฮามาสออกมาอ้างความรับผิดชอบ
11 ธันวาคม - สาธารณรัฐประชาชนจีนเข้าเป็นสมาชิกองค์การการค้าโลก หลังจากการเจรจานาน 15 ปี
13 ธันวาคม - ผู้ก่อการร้ายโจมตีรัฐสภาอินเดีย มีผู้เสียชีวิต 14 คน และเกือบทำให้เกิดสงครามระหว่างอินเดียกับปากีสถาน
วันเกิด

ข้อมูลเพิ่มเติม: หมวดหมู่:บุคคลที่เกิดในปี พ.ศ. 2544
29 มกราคม - พลอย ศรนรินทร์ นักแสดงชาวไทย
14 กุมภาพันธ์ - อัลบาโร ซานซ์ นักฟุตบอลชาวสเปน
24 กุมภาพันธ์ - แพรวา สุธรรมพงษ์ ไอดอลชาวไทย
13 มีนาคม - แมตทิว ฮอปปี นักฟุตบอลชาวอเมริกัน
24 มีนาคม - สุภทัต โอภาส (อาไท กลมกิ๊ก) นักแสดงชาวไทย
29 มีนาคม - จักริน กังวานเกียรติชัย นักร้องและนักแสดงชาวไทยเชื้อสายจีน
27 เมษายน - อันเดรอา อากิเลรา นางแบบและนางงามชาวเอกวาดอร์
5 มิถุนายน - อี แช-รย็อง นักร้องชาวเกาหลีวงอิดจี
9 มิถุนายน - กรภัทร์ นิลประภา ไอดอลชาวไทย
16 มิถุนายน - นัดตะวัน ศักดิ์ศิริ นักแสดงชาวไทย
28 มิถุนายน - จินเจษฎ์ วรรธนะสิน นักร้องสัญชาติไทย-อเมริกัน
5 กรกฎาคม - แฮนน่า โรสเซ็นบรูม (แฮนน่า โฟร์อีฟ) นักร้อง และนักแสดงลูกครึ่งลาว-อเมริกัน
19 กรกฎาคม - อาภัสรา เลิศประเสริฐ นักแสดงชาวไทย
6 กันยายน - ปณิศา ศรีละเลิง ไอดอลชาวไทย
4 ตุลาคม - ณัฐกุล พิมพ์ธงชัยกุล ไอดอลชาวไทย
7 ตุลาคม - เจ้าหญิงซีนาตี เซโอโซแห่งเลโซโท
9 ตุลาคม - ณัฏฐธิดา อาสานนิ ไอดอลชาวไทย
23 ตุลาคม - วีรยา จาง ไอดอลชาวไทย
25 ตุลาคม - เจ้าฟ้าหญิงเอลีซาแบ็ต ดัชเชสแห่งบราบันต์ มกุฎราชกุมารีแห่งเบลเยียม
27 ตุลาคม - เอริอิ ชิบะ สมาชิกเอเคบีโฟร์ตีเอต
1 พฤศจิกายน - วรรษมณฑ์ พงษ์วานิช นักร้องชาวไทย
6 พฤศจิกายน - ปวีณ์ธิดา สกุลพิพัฒน์ ไอดอลชาวไทย
28 พฤศจิกายน - พิมพ์นิภา ตั้งสกุล ไอดอลชาวไทย
1 ธันวาคม - เจ้าหญิงไอโกะแห่งญี่ปุ่น
วันถึงแก่กรรม

ข้อมูลเพิ่มเติม: หมวดหมู่:บุคคลที่เสียชีวิตในปี พ.ศ. 2544
31 กรกฎาคม - พอล แอนเดอร์สัน นักเขียนชาวอเมริกัน (เกิด 25 พฤศจิกายน พ.ศ. 2469)
3 กันยายน - จรัล มโนเพ็ชร นักดนตรีชาวไทย (เกิด 1 มกราคม พ.ศ. 2498)
18 กันยายน - บุษบา อธิษฐาน นักร้องลูกทุ่งหญิงชาวไทย (เกิด 2 เมษายน พ.ศ. 2510)
24 ตุลาคม - นิยม มารยาท นักร้องลูกทุ่งและนักแต่งเพลงชาวไทย
26 ธันวาคม - เสาว์ บุญเสนอ นักเขียนชาวไทย (เกิด 3 พฤษภาคม พ.ศ. 2452)